Aarhus har fået penge til at bygge flere små boliger. Pengene er målrettet boliger til flygtninge, men der kommer også familieboliger for pengene.

Annonce

54 kommuner har fået del i de penge, der tidligere på året blev afsat til at bygge små, billige boliger i de kommuner, der stod til at skulle huse mange flygtninge.

Alle kommuner, der havde søgt penge fra den 640 millioner kroner store pulje, har fået deres ansøgning imødekommet. Det oplyser Udlændinge-, Integrations- og Boligministeriet.

Gentofte Kommune er med et tilskud på mere end 42 millioner kroner den kommune, der får klart den største del af midlerne. Nummer to er Aarhus med 36,7 millioner.

Men Aarhus Kommune understreger, at de nye billige boliger ikke kun skal gå til flygtninge.

»Omkring halvdelen af de nye boliger skal være familieboliger, mens den anden halvdel bliver små boliger under 55 kvadratmeter målrettet flygtninge og socialt udsatte,« lyder det i en pressemeddelelse.

For selv om puljen er målrettet de kommuner, der står til at skulle tage imod mange flygtninge, så er der altså ikke noget krav om, at det kun skal være flygtninge, der bor i dem.

»En bolig er en bolig. Vores største socialpolitisk problem er i forvejen manglen på billige boliger, og vi kan ikke kontrollere, om det er en flygtning eller en hjemløs, der flytter ind,« siger Aarhus' rådmand for sociale forhold, Thomas Medom (SF).

Og behovet for billige boliger i kommunen vil kun stige, forudser han. Den særligt lave integrationsydelse til flygtninge er netop trådt i kraft, og til efteråret træder det såkaldte kontanthjælpsloft i kraft. Oven i det er optaget på byens universitet rekordhøjt.

Annonce

500 almene boliger

Aarhus Kommune får med pengene mulighed for at opføre ca. 500 almene boliger i byen. Omkring halvdelen af de nye boliger skal være familieboliger, mens den anden halvdel bliver små boliger på under 55 kvm. målrettet flygtninge og socialt udsatte.

»Aarhus skal have flere boliger, der er til at betale. Billige boliger skaber mindre ulighed og giver en by med en mere blandet beboersammensætning på tværs af indkomst, generationer og kulturer. Med denne bevilling kan vi sikre, at der også er boliger til borgere med lave indkomster, fx flygtninge, enlige og studerende."«

Rådmand for Teknik og Miljø Kristian Würtz glæder sig også over tilskuddet og forventer, at de små boliger bliver opført i forbindelse med flere af de allerede planlagte almene boligbyggerier i 2016 og 2017.

De nye boliger er en del af en større indsats på det almene boligområde i Aarhus Kommune, hvor man opfører ca. 1.600 nye almene familieboliger over de næste fire år samt nye almene studieboliger i bl.a. Gellerup og på Godsbanen.

De samlede ansøgninger fra landets kommuner beløb sig kun til cirka 515 millioner kroner, og ministeriet regner med, at der vil kunne opføres i alt 8200 boliger i de 54 kommuner.